6.9.2022
ET
Euroopa Liidu Teataja
C 342/21 Teisipäev, 15. veebruar 2022
33. kutsub liikmesriike üles jätkama maksuhaldurite reformimist, kiirendama digitaliseerimist ja alustama strateegiliste lähenemisviiside rakendamist, et toetada VKEsid maksukuulekuse täitmisel ning teha kindlaks maksukoormuse vähendamise võimalused; kutsub liikmesriike üles tegema mõistlikke ja jõulisi maksusüsteemide keerukust käsitlevaid reforme, et vähendada bürokraatiat, halduskoormust ja nõuete täitmisega seotud kulusid; tuletab meelde, et suur lisaväärtus on selles küsimuses tehtav Euroopa koostöö ja maksuhaldurite vaheline parimate tavade vahetamine; 34. kutsub liikmesriike üles paremini ära kasutama ELi Fiscalise programmi, et parandada maksuhaldurite koostööd nende reformipüüdlustes; kutsub sellega seoses komisjoni üles looma Erasmuse vahetusprogrammi maksuametnike jaoks, et ergutada parimate tavade kasutuselevõttu; 35. palub komisjonil jälgida ja seirata uusi riiklikke maksureforme või COVID-19 pandeemia tagajärjel rakendatud majanduse toetamise meetmeid, eelkõige meetmeid, mis ei ole ajutised; kutsub liikmesriike üles tegema maksusüsteemide reforme ja kasutama ära võimalusi, mida pakuvad Euroopa vahendid, mille eesmärk on toetada majanduse taastumist; rõhutab, et nende reformide puhul tuleb järgida Euroopa eelarveraamistikku; tuletab meelde, et need reformid tuleks ellu viia täielikult riiklikku maksuküsimustealast pädevust austaval viisil, kuid rõhutab, et liikmesriikidevaheline tugev koordineerimine tooks kaasa märkimisväärse lisaväärtuse; 36. toetab maksumaksja õiguste austamise kõrgeid standardeid, eelkõige eraelu puutumatuse ja andmekaitse osas, ning eelkõige üksikisikute puhul maksustamist puudutavates poliitilistes ja seadusandlikes protsessides; 37. märgib, et enamikus liikmesriikide riigihankemenetlustes kasutatakse riigihankelepingute sõlmimisel ainsa pakkumuste hindamise kriteeriumina madalaimat hinda; tuletab meelde nõukogu üleskutset komisjonile kaaluda, kuidas tegeleda moonutavate mõjudega, mis on tingitud selliste pakkujate osalemisest, kes tegutsevad jurisdiktsioonides, mis on kantud maksualast koostööd mittetegevate jurisdiktsioonide ELi loetellu; kutsub komisjoni üles oma riigihangete strateegiat sellega seoses uuesti läbi vaatama; ELi maksusüsteemi tulemustabel 38. võtab teadmiseks komisjoni poolt praegu ELi maksude tulemustabeli valdkonnas tehtava töö; soovitab kasutada majandusnäitajaid, mis võimaldavad teha kindlaks moonutused ühtsel turul, nagu välismaiste otseinvesteeringute, litsentsitasude ja intressimaksete tase; rõhutab, et selline tulemustabel peab aitama kaasa võitlusele kahjuliku maksukonkurentsi vastu; kutsub komisjoni üles võtma nõuetekohaselt arvesse riiklike tulude märkimisväärset vähenemist, mis on tingitud maksustamise vältimist soodustavast riiklikust maksupoliitikast; mõistab, et see maksude tulemustabel tuleb luua vahendina, mis aitab liikmesriikidel ellu viia usaldusväärseid ja jõulisi maksureforme; hoiatab, et seda tulemustabelit võidakse kasutada ka konkreetsete liikmesriikide häbimärgistamiseks, kuid usub, et see võib soodustada arutelu vajalike reformide üle; julgustab selle tulemustabeli koostamisel tegema tihedat koostööd praeguste Euroopa platvormidega; mõistab, et see uus vahend võib olla kasulik Euroopa poolaasta protsessi ja eelkõige riigipõhiste soovituste jaoks; o o
o
39. teeb presidendile ülesandeks edastada käesolev resolutsioon nõukogule ja komisjonile ning liikmesriikide valitsustele ja parlamentidele.